Prezidentka podmienečne udelila milosť matke ťažko chorého syna

Prezidentka Slovenskej republiky Zuzana Čaputová udelila 22. januára 2021 individuálnu milosť 47-ročnej žene M. G, ktorá bola súdom právoplatne odsúdená pre spáchanie trestného činu sprenevery, a bol jej uložený trest odňatia slobody vo výmere 5 rokov a zároveň uložený trest zákazu činnosti vykonávať funkciu člena štatutárneho alebo dozorného orgánu, respektíve vedúceho organizačnej zložky podniku na dobu 5 rokov. 
Odsúdená sa skutku dopustila ešte v roku 2012. Škodu, ktorú spôsobila, v celom rozsahu nahradila a dotknutá obchodná spoločnosť si vo vzťahu k nej už neuplatňuje žiadne nároky.  
[bookmark: _GoBack]M. G. je matkou 10-ročného syna, ktorý je ťažko zdravotne postihnutý. Je imobilný, nerozpráva a je citovo naviazaný na matku, ktorá je rozvedená  a stará sa aj                  o ďalšieho 16-ročného syna.   
Hlava štátu pri posudzovaní žiadosti o milosť zohľadnila predovšetkým skutočnosť, že odsúdená sa stará o dieťa s ťažkým zdravotným postihnutím, ako aj fakt, že spôsobenú škodu nahradila poškodenej spoločnosti v celom rozsahu. Od spáchania skutku uplynulo 8 rokov, pričom odsúdená pred ním a po ňom viedla bezúhonný život, nespáchala žiaden iný trestný čin ani priestupok. 
Prezidentka Slovenskej republiky odpustila odsúdenej trest odňatia slobody vo výmere 5 rokov pod podmienkou, že po dobu 2 rokov odo dňa udelenia milosti nespácha úmyselný trestný čin. Trest zákazu činnosti odpustený nebol.   
Prezidentka Slovenskej republiky pri udeľovaní milosti postupovala podľa čl. 102 ods. 1 písm. j) Ústavy Slovenskej republiky a § 472  a § 475 Trestného poriadku. 


    

